Pərviz Bağırov (boksçu)

Pərviz Bağırov () — Azərbaycanı təmsil edən boksçu, 2015-ci il Avropa Oyunlarının qalibi.

 Karyerası 
Pərviz Bağırov 2012-ci ildə Ermənistanın İrəvan şəhərində baş tutan yeniyetmələr arasında Dünya Çempionatının bürünc medalına sahib oldu. Bu onun nüfuzlu beynəlxalq turnirlərdə birinci uğuru oldu.

2013-cü ildə isə Pərviz Bağırov Dünya Çempionatlarında debüt etdi. Qazaxıstanın Almatı şəhərində baş tutan turnirdə Pərviz Bağırov 1/32 final mərhələsində Çin Taybeyi nümayəndəsi Vna Yu-Jena (TKO), 1/16 final mərhələsində isə Moldova nümayəndəsi Vasili Belousa (3:0) qalib gəldi və turnirin 1/8 final mərhələsinə adladı. Bu mərhələdə isə o, son olimpiadanın bürünc medalçısı olan İtaliya nümayəndəsi Vinçenzo Mansiasapreya məğlub oldu (0:3) Dünya Çempionatında mübarizəsini başa vurdu.

2014-cü il ərzində Dünya və Avropa Çempionatları baş tutmadı. Pərviz Bağırov 2015-ci ilin iyununda baş tutan Birinci Avropa Oyunlarında mübarizə apardı. Təsnifat mərhələsindən azad olan Pərviz Bağırov turnirin 1/8 final mərhələsində Moldova nümayəndəsi Vasil Belus ilə üz-üzə gəldi. İyunun 20-də baş tutan həmin görüşdə Pərviz Bağırov rəqibi üzərində qələbə qazandı (3:0) və turnirin 1/4 final mərhələsinə adladı. Bu mərhələdə onun rəqibi Almaniya nümayəndəsi Abbas Barau oldu. Bu görüşdə də Pərviz Bağırov rəqibinə qalib gəldi (3:0) və Avropa Oyunlarının yarım-final mərhələsinə adladı. Finala gedən yolda onun rəqibi Birləşmiş Krallıq nümayəndəsi Coş Kelli oldu. İyunun 26-da baş tutan həmin görüşdə Pərviz Bağırov rəqibi üzərində qələbə qazandı (3:0) və Avropa Oyunlarının final görüşünə vəsiqə qazandı. Həlledici görüşdə isə onun rəqibi son Avropa Çempionatının qalibi olan Rusiya nümayəndəsi Olesandr Besputin oldu. İyunun 27-də baş tutan final görüşündə Pərviz Bağırov rəqibinə qalib gəldi (3:0) və Birinci Avropa Oyunlarının qalibi oldu.

Azərbaycan Prezidenti İlham Əliyevin 29 iyun 2015-ci il tarixli 1299 nömrəli Sərəncamına əsasən Birinci Avropa Oyunlarında qazandığı nailiyyətlərə və Azərbaycan idmanında xidmətlərinə görə Pərviz Füzuli oğlu Bağırov "Şöhrət" ordeni ilə təltif edildi.

Daha sonra Pərviz Bağırov Qətərin Doha şəhərində baş tutan Dünya Çempionatında mübarizə apardı. Turnirin 1/8 final mərhələsində Meksika nümayəndəsi Marvin Kabrera Vergaraya qalib gələn (3:0) Pərviz Bağırov, 1/4 final mərhələsində 2012-ci il London Olimpiadasının qalibi olan Kuba təmsilçisi Roniel İglesiası da məğlub etdi (2:1) və turnirin yarım-final mərhələsinə adladı. Bu mərhələdə o, Qazaxıstan nümayəndəsi Daniyar Yeleussinova məğlub oldu (0:3) və Dünya Çempionatının bürünc medalına sahib oldu. Pərviz Bağırov həm də olimpiya lisenziyasına sahib oldu və Azərbaycanı 2016-cı ilin avqustunda Braziliyanın Rio-de-Janeyro şəhərində baş tutan XXXI Yay Olimpiya Oyunlarında təmsil etdi.

Pərviz Bağırov Rio-de-Janeyro Olimpiadasında avqustun 11-də mübarizə apardı. Təsnifat mərhələsindən azad olan Pərviz Bağırov turnirin 1/8 final mərhələsində Fransa nümayəndəsi Süleyman Sissoxo ilə üz-üzə gəldi. Görüşün nəticəsinə əsasən Pərviz Bağırov rəqibinə 0:3 hesabı ilə məğlub oldu və Rio-de-Janeyro Olimpiadasında mübarizəsini başa vurdu.

Rio-de-Janeyro Olimpiadasından sonra Pərviz Bağırov 2017-ci ilin iyununda baş tutan Avropa Çempionatında mübarizə apardı. Turnirin 1/8 final mərhələsində o, Bolqarıstan nümayəndəsi Simeon Çamova qalib gəlsə də (4:1), 1/4 final mərhələsində Ukrayna təmsilçisi Yevgen Barabanova məğlub oldu (0:3) və Avropa Çempionatını beşinci pillədə başa vurdu.

Daha sonra Pərviz Bağırov 25 avqust-2 sentyabrda Almaniyanın Hamburq şəhərində baş tutan Dünya Çempionatında çıxış etdi. Pərviz Bağırov turnirin 1/8 final mərhələsindəcə Monqolustan nümayəndəsi Byambin Tüvsşinbata məğlub oldu (1:4) və çempionatı medalsız başa vurdu.

 Nəticələri 
SıraİlYarışEv sahibiNəticə12013Dünya Çempionatı QazaxıstanPAT22015Avropa Oyunları Azərbaycan1.3Dünya Çempionatı Qətər3.42016Olimpiya Oyunları BraziliyaPAT52017Avropa Çempionatı Ukrayna5.6Dünya Çempionatı AlmaniyaPAT

 İstinadlar 

Kateqoriya:Azərbaycanın kişi boksçuları
Kateqoriya:Azərbaycanın olimpiya boksçuları
Kateqoriya:2016 Yay Olimpiya Oyunlarında boksçular
Kateqoriya:2015 Avropa Oyunlarında boksçular
Kateqoriya:2015 Avropa Oyunlarında qızıl medal qazananlar
Kateqoriya:Boks üzrə Avropa Oyunları çempionları
Kateqoriya:Boks üzrə Dünya Çempionatının medalçıları
Kateqoriya:Boks üzrə Avropa Oyunları medalçıları
Kateqoriya:Azərbaycan olimpiya idmançıları
Kateqoriya:Avropa Oyunlarının qızıl medalına sahib Azərbaycan idmançıları